Andri Þór púttar hér á öðrum keppnisdegi . Ísak Jasonarson skrifarföstudaginn 9. ágúst 2019 kl. 19:54 Andri Þór með besta hring dagsins og leiðir í karlaflokki Andri Þór Björnsson er í forystu eftir tvo hringi á Íslandsmótinu í höggleik sem fer fram á Grafarholtsvelli hjá Golfklúbbi Reykjavíkur . Andri lék annan hringinn á 5 höggum undir pari og er með tveggja högga forystu þegar mótið er hálfnað . Eftir fyrsta hring mótsins voru þeir Hlynur Geir Hjartarson og Andri Már Óskarsson í forystu í karlaflokki á tveimur höggum undir pari . Hlynur lék aftur á tveimur höggum undir pari og er í öðru sæti en Andri lék á höggi yfir pari og er dottinn niður í 8. sæti . Á sama tíma lék Andri Þór óaðfinnanlegt golf á öðrum keppnisdegi , fékk fimm fugla og tapaði ekki höggi og kom inn á 66 höggum . Andri kom sér sjaldan í mikil vandræði á hringnum og hefði jafnvel getað bætt við sig fleiri fuglum . Eins og fyrr hefur komið fram er Hlynur Geir í öðru sæti en hann er á fjórum höggum undir pari . Selfyssingurinn er í leit að sínum fyrsta Íslandsmeistaratitli í höggleik en hann varð Íslandsmeistari í holukeppni árið 2008 auk þess að verða stigameistari árin 2010 og 2012 . Fjórir GR-ingar deila þriðja sætinu á 3 höggum undir pari en það eru þeir Haraldur Franklín Magnús , Viktor Ingi Einarsson , Hákon Örn Magnússon og Jóhannes Guðmundsson . Guðmundur Ágúst Kristjánsson er í 7. sæti á tveimur höggum undir pari en hann lék annan hringinn á 3 höggum undir pari þrátt fyrir tvöfaldan skolla á 14. holu . Axel Bóasson , sem hefur titil að verja , lék annan hringinn á höggi undir pari og er jafn í 16. sæti þegar mótið er hálfnað . Þegar fréttin er skrifuð eru síðustu kylfingar í karlaflokki að klára annan hringinn . Búast má við því að 11 högg yfir pari dugi til þess að komast áfram .